শুধু রাস্তাই নয়, দিল্লির পাহাড়গঞ্জে যে হোটেলে ছিলেন তিনি, সেখানেও হেনস্তার শিকার হন ওই বিদেশিনী৷ তাঁর অভিযোগ, এক হোটেল কর্মী রাতে তাঁর ঘরের দরজা খোলার দাবি করে৷ কিন্তু দরজা খোলেননি জর্ডন৷ ঘণ্টাখানেক পর ওই হোটেল কর্মী তাঁর ঘরের দরজার সামনে প্রচণ্ড শব্দ করে৷ তাতেও কোনও সাড়াশব্দ না পেয়ে ওই ঘরটির এসিও বন্ধ করে দেয় ওই হোটেল কর্মী৷ জর্ডন বলেন, ''এসি বন্ধ করার পরেও বেশ কিছুক্ষণ ওই যুবক আমার ঘরের আশেপাশে ঘোরাফেরা করছে বলে বুঝতে পারি৷ বন্ধ করে দেওয়া হয় আমার ঘরের ওয়াইফাই৷ ওই হোটেল কর্মীর উদ্দেশ্য যে ভাল নয়, তা ততক্ষণে স্পষ্ট হয়ে যায়৷ ফোনের মাধ্যমে হোটেল কর্তৃপক্ষকে গোটা ঘটনা জানাই৷ কিন্তু তাতেও কোনও লাভ হয়নি৷''